KIRJALLINEN KYSYMYS P-0634/02

esittäjä(t): Maurizio Turco (NI) komissiolle

(27. helmikuuta 2002)

Aihe: Syyria

EU on jo pitkään toiminut tavalla, jolla Syyriaa pyritään palkitsemaan sen halukkuudesta uudistuksiin ja demokratiaan. Assadin kuoleman jälkeen tämä ilmeni Bashar Assadin valta-aseman nopeana tunnustamisena ja tukena Syyrian jäsenyydelle YK:n turvallisuusneuvostossa. Bashar Assadin virallinen vierailu Italiassa, yhdessä jäsenvaltioista, vahvistaa tämän.

Kuitenkin on mahdotonta sivuuttaa sitä, että Syyria on eräs maailman pahimmista diktatuureista. Syyrian kansa joutuu kärsimään raa'asta ja verisestä vallankäytöstä, jota luonnehtii perusoikeuksien, kansalaisvapauksien ja poliittisten oikeuksien sekä perustavaa laatua olevien ihmisoikeuksien täydellinen kieltäminen. Tästä todisteena ovat mm. harvojen järjestelmän vainosta selvinneiden toisinajattelijoiden lausunnot ja eräiden riippumattomien parlamentaarikoiden, liikemiesten ja demokratia-aktivistien pidättäminen viime kesän lopussa. Heillä oli rohkeutta vaatia demokratiaa ja oikeusvaltiota.

Syyria on myös muodostanut vakavan uhkan alueen ja koko kansainvälisen yhteisön turvallisuudelle ja vakaudelle vanhemman Assadin valtaantulosta lähtien. Se on tukenut jatkuvasti, järjestelmällisesti ja massiivisesti kansainvälisen terrorismin verkostoja. Syyrian ulkopolitiikka on saanut negatiivista julkisuutta maan johtohenkilöiden kiihkeän antisemitistisistä lausunnoista: Juutalaiset yrittävät tuhota kaikkien uskontojen periaatteet samalla mentaliteetilla, jolla he pettivät Jeesuksen ja samalla tavalla, jolla he yrittivät pettää ja tappaa profeetta Muhammedin (Bashar Assad paavin vierailun aikana, 5. toukokuuta 2001). Juutalaisia on muutama miljoona: jos jokainen arabi tappaisi yhden juutalaisen, heitä ei enää olisi (Mustafa Tlas, presidentin neuvonantaja Corriere della Seralle 11. toukokuuta 2001 antamassaan haastattelussa). Hallituksen äänenkannattajan pääkirjoitustoimittaja kirjoitti 20. huhtikuuta 2001 ja uudelleen 27. huhtikuuta, että Hitleriä on kiitettävä, sillä hän kosti etukäteen palestiinalaisten puolesta, vaikka onkin valitettavaa, että hänen kostonsa ei ehtinyt riittävän pitkälle..

Katsooko komissio edellä mainitun johdosta tarpeelliseksi jatkaa neuvotteluita assosiaatiosopimuksen tekemiseksi Syyrian kanssa? Katsooko se, että pikemminkin olisi asetettava neuvotteluiden jatkamisen ehdoksi, että Syyria osoittaa aitoa ja konkreettista halua demokraattiseen avautumiseen ja uudistuksiin?

Christopher Pattenin komission puolesta antama vastaus

(20. maaliskuuta 2002)

Komissio on tietoinen Syyrian ihmisoikeustilanteesta. Viime vuosina on ollut havaittavissa tiettyä myönteistä kehitystä, joka ei tosin saanut vahvistusta vuonna 2001.

Komissio jatkaa maan ihmisoikeustilanteen seuraamista yhdessä jäsenvaltioiden kanssa, kannustaa aiheeseen liittyviä uudistuksia ja saattaa Syyrian hallituksen tietoon huolestumisensa sekä yksittäisistä tapauksista että yleisestä tilanteesta aina tarpeen mukaan.

Komissio pitää valitettavina arvoisan parlamentin jäsenen lainaamia lausuntoja.

Kaikesta huolimatta komissio jatkaa rakentavan sitouttamisen politiikkaansa Syyriaa kohtaan assosiaatiosopimusta koskevien neuvottelujen muodossa ja toteuttamalla Välimeren alueen kehitysapuohjelmaan (MEDA) liittyviä ohjelmia, joilla pyritään kannustamaan assosiaatioprosessin edellyttämiä taloudellisia ja poliittisia uudistuksia.

Komission vakaa uskomus on, että ihmisoikeuksia koskeva vuoropuhelu on tehokkaampaa sitovan assosiaatiosopimuksen puitteissa.

Tulevassa Euroopan unionin ja Syyrian assosiaatiosopimuksessa viitataan ihmisoikeuksiin EU:n ja Syyrian suhteiden olennaisena tekijänä, ja sopimus laaditaan edistämään Barcelona julistuksessa(1) ilmaistujen yhteisten tavoitteiden saavuttamista; niihin kuuluvat muun muassa oikeusvaltion ja demokratian kehittäminen, ihmisoikeuksien kunnioittaminen, vapaakauppa ja kestävä kehitys. Komissio painottaa uudistuksia myös MEDA-yhteistyöohjelmassa.

(1) Hyväksyttiin EuroVälimeri-konferenssissa (27. ja 28. marraskuuta 1995).